
UŽDAROSIOS AKCINĖS BENDROVĖS „KĖDAINIŲ BUTAI“

DIREKTORIAUS PAREIGINIAI NUOSTATAI

I. SKYRIUS

PAREIGYBĖ
1. Uždarosios akcinės bendrovės „Kėdainių butai“ (toliau – bendrovė) direktorius yra vienasmenis bendrovės valdymo organas, į darbą priimamas 5 metų kadencijai. Tas pats asmuo bendrovės vadovu gali būti renkamas ne daugiau kaip dvi kadencijas iš eilės.
2. Bendrovės direktorius yra bendrovės administracijos, kuri organizuoja ir vykdo bendrovės ūkinę veiklą, vadovas.
3. Direktorius savo veikloje vadovaujasi Lietuvos Respublikos įstatymais ir kitais Lietuvos Respublikoje galiojančiais teisės aktais, bendrovės įstatais, bendrovės vidaus darbo tvarkos taisyklėmis, bendrovės administracijos darbo reglamentu, bendrovės visuotinio akcininkų susirinkimų sprendimais, bendrovės valdybos nutarimais, šiais nuostatais.

4. Bendrovės vadovą konkurso tvarka renka ir atšaukia bei atleidžia iš pareigų, nustato jo atlyginimą, tvirtina pareiginius nuostatus, skatina jį ir nustato jo darbo pareigų pažeidimą bendrovės valdyba.

5. Bendrovės vadovas pradeda eiti pareigas nuo jo išrinkimo dienos, jeigu su juo sudarytoje sutartyje nenustatyta kitaip. Su  bendrovės vadovu sudaroma darbo sutartis. Sutartį su bendrovės vadovu bendrovės vardu pasirašo valdybos pirmininkas ar kitas valdybos įgaliotas narys. Bendrovės  vadovą išrinkusiam organui priėmus sprendimą atšaukti vadovą, su juo sudaryta darbo sutartis nutraukiama. Darbo ginčai tarp bendrovės vadovo ir bendrovės nagrinėjami teisme.

II. SKYRIUS

SPECIALŪS REIKALAVIMAI ŠIAS PAREIGAS EINANČIAM DARBUOTOJUI

6. Darbuotojas, einantis šias pareigas, turi atitikti šiuos specialius reikalavimus:
6.1. turėti aukštąjį universitetinį arba jam prilygintą inžinerijos krypčių grupės, verslo ir/ar vadybos studijų krypčių išsilavinimą;

6.2. turėti ne mažesnę kaip 5 metų vadovavimo darbo patirtį;

6.3. išmanyti Akcinių bendrovių įstatymą, Darbo kodeksą, kitus teisės aktus, reglamentuojančius daugiabučių gyvenamųjų namų butų ir kitų patalpų savininkų bendrosios nuosavybės priežiūrą, gebėti juos taikyti praktiškai, žinoti bendrovės ūkinės veiklos specifiką ir ją reglamentuojančius teisės aktus; 

6.4. gebėti savarankiškai planuoti, organizuoti, kontroliuoti įstaigos veiklą, operatyviai reaguoti į pokyčius, gebėti bendrauti, dirbti komandoje;
6.5. turėti gerus organizacinio darbo įgūdžius, mokėti analizuoti ir apibendrinti informaciją bei rengti išvadas, gebėti savarankiškai planuoti ir organizuoti savo veiklą; 
6.6. mokėti dirbti su „Microsoft Office“ kompiuterio programiniu paketu;

6.7. žinoti raštvedybos, teisės aktų rengimo ir įforminimo taisykles;

6.8. turėti B kategorijos vairuotojo pažymėjimą.
III. SKYRIUS

ŠIAS PAREIGAS EINANČIO DARBUOTOJO FUNKCIJOS, 

TEISĖS IR ATSAKOMYBĖ
	7. Šias pareigas einantis darbuotojas vykdo šias funkcijas:

7.1. organizuoja bendrovės darbą iškeltiems tikslams pasiekti, uždaviniams įgyvendinti ir nustatytoms funkcijoms atlikti; 

7.2. savo veikloje vadovaujasi įstatymais, kitais teisės aktais, bendrovės įstatais, visuotinio akcininkų susirinkimo sprendimais, bei valdybos sprendimais ir pareiginiais nuostatais.
7.3. organizuoja kasdieninę bendrovės veiklą, priima į darbą ir atleidžia darbuotojus, sudaro ir nutraukia su jais darbo sutartis, skatina juos ir nustato jų darbo pareigų pažeidimus.
7.4. organizuoja bendrovės darbuotojų mokymą, atlieka kitas personalo administravimo funkcijas; 

7.5. užtikrina, kad būtų laikomasi įstatymų, kitų teisės aktų ir bendrovės įstatų; 

7.6. organizuoja bendradarbiavimą su kitomis įstaigomis ir organizacijomis; 

7.7. bendrovės vardu savo kompetencijos ribose sudaro sutartis su kitais juridiniais ir fiziniais asmenimis, išduoda įgaliojimus, priima sprendimus dėl bendrovės veiklos organizavimo, plėtojimo ir efektyvumo gerinimo, tvirtina įstaigos veiklą reglamentuojančius dokumentus; 

7.8. rengia bei vykdo projektus, teikia bendrovės veiklos ataskaitas UAB „Kėdainių butai“ valdybai, visuotiniam akcininkų susirinkimui, Kėdainių rajono savivaldybės administracijai, Kėdainių rajono savivaldybės tarybai; 

7.9. teikia Visuotiniam akcininkų susirinkimui pasiūlymus dėl bendrovės įstatų papildymo ir pakeitimo; 

7.10. tvirtina vidaus darbo tvarkos taisykles, darbuotojų saugos ir sveikatos darbe, priešgaisrinės saugos, elektros saugos instrukcijas, darbuotojų pareigybių aprašymus, darbo apmokėjimo sistemą, darbo užmokestį, darbo laiko apskaitos žiniaraščius, premijavimo sąlygas, priedus ir priemokas prie darbo užmokesčio, rūpinasi darbuotojų kvalifikacijos tobulinimu; 

7.11. vadovauja bendrovės veiklos plano rengimui bei įgyvendinimui;

7.12. sudaro komisijas bendrovės veiklai organizuoti ir problemoms spręsti; 

7.13. kaupia, sistemina ir apibendrina su bendrovės veikla susijusią informaciją; 

7.14. organizuoja viešuosius pirkimus, atsako už jų tinkamą vykdymą; 

7.15. bendrovės vadovas veikia bendrovės vardu ir turi teisę vienvaldiškai sudaryti sandorius. Lietuvos Respublikos akcinių bendrovių įstatymo (toliau – Įstatymas) 34 straipsnio 4 dalies 3, 4, 5 ir 6 punktuose nurodytus sandorius bendrovės vadovas gali sudaryti, kai yra bendrovės valdybos sprendimas šiuos sandorius sudaryti. 

7.16. saugo bendrovės komercines (gamybines) paslaptis, konfidencialią informaciją, kurią sužinojo eidamas šias pareigas; 
7.17. užtikrinta, kad auditoriui būtų pateikti visi sutartyje su auditoriumi ar audito įmone nurodytam patikrinimui reikalingi bendrovės dokumentai.

7.18. atlieka kitas funkcijas, numatytas bendrovės įstatuose, Lietuvos Respublikos akcinių bendrovių įstatyme ir kituose teisės aktuose.

8. Bendrovės vadovas turi teisę: 

8.1. atstovauti bendrovei valstybės valdžios, valdymo institucijose, teismuose, įvairiuose posėdžiuose, pasitarimuose, viešuosiuose renginiuose, derybose; 

8.2. pagal savo kompetenciją teikti pasiūlymus Kėdainių rajono savivaldybės tarybai, merui, administracijos direktoriui, kitoms institucijoms, svarstant įvairių dokumentų projektus; 

8.3. gauti informaciją iš Kėdainių rajono savivaldybės administracijos padalinių, rajono įstaigų savo kompetencijų įgyvendinimo klausimams; 

8.4. dalyvauti kvalifikacijos tobulinimo kursuose, seminaruose, mokymuose, atitinkančiuose atliekamos veiklos pobūdį bendrovės lėšomis; 

8.5. reikalauti, kad bendrovės darbuotojai laiku ir kokybiškai vykdytų įstatymus, Vyriausybės nutarimus, kitus norminius aktus, bendrovės įstatus, veiklos planus, direktoriaus įsakymus ir kt.; 

8.6. inicijuoti struktūrinius bendrovės pakeitimus; 

8.7. reikalauti, kad būtų vykdomi saugos ir sveikatos darbe, priešgaisrinės saugos, elektrosaugos ir efektyvūs turto naudojimo reikalavimai; 

8.8. dalį teisių ir funkcijų perduoti kompetentingam bendrovės darbuotojui (darbdavio teisių ir funkcijų perdavimas neatleidžia darbdavio nuo atsakomybės); 

8.9. naudotis kitomis teisėmis, kurias suteikia įstatymai ir kiti teisės aktai.


9. Direktorius atsako už:

9.1. bendrovės veiklos organizavimą bei jos tikslų įgyvendinimą;

9.2. metinių finansinių ataskaitų rinkinio sudarymą ir bendrovės metinio pranešimo, vadovo ataskaitos parengimą;

9.3. sprendimo dėl dividendų už trumpesnį negu finansiniai metai laikotarpį skyrimo projekto parengimą, tarpinių finansinių ataskaitų rinkinio sudarymą ir tarpinio pranešimo parengimą, sprendimui dėl dividendų už trumpesnį negu finansiniai metai laikotarpį skyrimo priimti. Tarpiniam pranešimui mutatis mutandis taikomos Įmonių finansinės atskaitomybės įstatymo nuostatos, reglamentuojančios metinio pranešimo rengimą ir skelbimą;

9.4. sutarties su auditoriumi ar audito įmone sudarymą, kai auditas privalomas pagal įstatymus ar bendrovės įstatus;

9.5. informacijos ir dokumentų pateikimą visuotiniam akcininkų susirinkimui ir valdybai įstatymų nustatytais atvejais ar jų prašymu;

9.6 bendrovės dokumentų ir duomenų pateikimą juridinių asmenų registro tvarkytojui;

9.7. įstatymuose nustatytos informacijos viešą paskelbimą įstatuose nurodytame šaltinyje;

9.8. pranešimą akcininkams ir valdybai apie svarbiausius įvykius, turinčius reikšmės bendrovės veiklai;

9.9. informacijos pateikimą akcininkams;

9.10 kituose įstatymuose, teisės aktuose, taip pat bendrovės įstatuose nustatytų pareigų vykdymą.

9.11. akcininkų asmeninių vertybinių popierių sąskaitų tvarkymą, teisės aktų nustatyta tvarka.

